Avainsanat

Tiivistelmä



Avainsanat

1. Muutoksenhaku — Valitusperusteet — Tosiseikkojen virheellinen arviointi — Tutkimatta jättäminen — Hylkääminen — Tosiseikkojen oikeudellinen luonnehdinta — Tutkittavaksi ottaminen — (EY 225 artikla; yhteisöjen tuomioistuimen perussäännön 58 artikla)

2. Kumoamiskanne — Kannekelpoiset toimet — Parlamentin toimet, joiden tarkoituksena on tuottaa parlamentin sisäisen toiminnan ulkopuolisia oikeusvaikutuksia — Kvestorikollegion kirje, jossa hylättiin hakemus taannehtivasta liittymisestä parlamentin jäsenten tilapäiseen eläkejärjestelmään — Päätös, jossa ei ainoastaan vahvisteta aiempaa päätöstä, jolla yleisesti asetettiin määräaika hakemusten esittämiseksi järjestelmään liittymiseksi — Tutkittavaksi ottaminen — (EY 230 artikla)

3. Parlamentti — Euroopan parlamentin jäsenten kuluja ja korvauksia koskevat säännöt — Sääntöjen muutoksista ilmoittaminen parlamentin jäsenille — Velvollisuutta ilmoittaa henkilökohtaisesti saantitodistuksin ei ole — Toimielimen tavanomaiset sisäiset tiedonantotavat riittävät

4. Yhteisön oikeus — Periaatteet — Oikeusvarmuus — Hallinnon toimenpide, jolla asetetaan velvollisuuksia määrätyille henkilöille — Ilmoittaminen niille, joita asia koskee — Velvollisuutta ilmoittaa henkilökohtaisesti saantitodistuksin ei ole

5. Muutoksenhaku — Kohde — Muutoksenhaku, joka koskee ainoastaan oikeudenkäyntikulujen korvaamisvelvollisuutta ja niiden määrää — Tutkimatta jättäminen — (EY:n tuomioistuimen perussäännön 51 artiklan toinen kohta; yhteisöjen tuomioistuimen perussäännön 58 artiklan toinen kohta)

6. Oikeudenkäyntimenettely — Oikeudenkäyntikulut — Muutoksenhaku — Yhteisöjen tuomioistuin ei ole sidottu asianosaisten ensimmäisessä oikeusasteessa esittämiin vaatimuksiin — (Yhteisöjen tuomioistuimen työjärjestyksen 69 artiklan 2 kohta ja 122 artiklan ensimmäinen kohta)

Tiivistelmä

1. EY 225 artiklasta ja yhteisöjen tuomioistuimen perussäännön 58 artiklasta seuraa, että valitus voi koskea vain oikeuskysymyksiä. Ainoastaan ensimmäisen oikeusasteen tuomioistuin on näin ollen toimivaltainen toisaalta määrittämään ratkaisun perustaksi asetettavat tosiseikat, lukuun ottamatta sellaisia tapauksia, joissa määritettyjen tosiseikkojen paikkansapitämättömyys käy ilmi ensimmäisen oikeusasteen tuomioistuimelle toimitetuista asiakirjoista, ja toisaalta arvioimaan näitä tosiseikkoja. Lukuun ottamatta sitä tapausta, että tuomioistuimelle toimitettu aineisto on otettu huomioon vääristyneellä tavalla, tosiseikkojen arviointi ei ole sen luonteinen oikeuskysymys, että se sellaisenaan kuuluisi yhteisöjen tuomioistuimen harjoittaman valvonnan piiriin valitusasian käsittelyn yhteydessä. Sitä vastoin ensimmäisen oikeusasteen tuomioistuimen määritettyä ratkaisun perustaksi asetettavat tosiseikat ja arvioitua näitä tosiseikkoja, yhteisöjen tuomioistuimella on EY 225 artiklan nojalla toimivalta valvoa näiden tosiseikkojen oikeudellista arviointia ja ensimmäisen oikeusasteen tuomioistuimen niiden perusteella tekemiä oikeudellisia johtopäätöksiä. Tällainen arviointi muodostaa oikeuskysymyksen, joka täten voidaan saattaa yhteisöjen tuomioistuimen valvonnan alaiseksi valituksella.

(ks. 40 ja 41 kohta)

2. Euroopan parlamentin kvestorikollegion kirje, jolla hylättiin hakemus taannehtivasta liittymisestä parlamentin jäsenten tilapäiseen eläkejärjestelmään sillä perusteella, että tilapäisen eläkejärjestelmän muuttamisesta 13.9.1995 tehdyssä Euroopan parlamentin puhemiehistön päätöksessä asetettua määräaikaa ei ollut noudatettu, ei muodosta päätöstä, jolla vahvistetaan mainittu puhemiehistön päätös, jossa säädetään ainoastaan yleisellä tasolla kyseessä oleville parlamentin jäsenille asetetusta velvollisuudesta tehdä määräajassa hakemus sekä tilapäiseen eläkejärjestelmään liittymiseksi että kyseisen eläkkeen maksamiseksi. Koska tällaisella kirjeellä vaikutetaan kyseessä olevien parlamentin jäsenten tosiasialliseen varallisuustilanteeseen, se muodostaa hyvinkin toimenpiteen, jonka oikeusvaikutukset ylittävät sen, mikä kuuluu parlamentin sisäisen toiminnan järjestämiseen, ja siitä voidaan näin ollen nostaa kumoamiskanne.

(ks. 56–58 kohta)

3. Vaikka Euroopan parlamentin jäsenten kuluja ja korvauksia koskevien sääntöjen 27 artiklan 1 kohdassa säädetäänkin, että parlamentin jäsenet saavat toimikautensa alussa parlamentin pääsihteeriltä kopion kyseisistä säännöistä saantitodistusta vastaan, mainitulla säännöksellä ei suinkaan uloteta tätä ilmoitusvelvollisuutta koskemaan sääntöihin myöhemmin mahdollisesti tehtäviä muutoksia eikä varsinkaan sääntöjen liitteiden muutoksia. Menettelymääräysten vastaavuuden edellytyksestä – jonka mukaan samaa muotoa, jolla toimenpide annettiin tiedoksi niille, joita se koskee, on noudatettava sen myöhempien muutosten yhteydessä – ei myöskään voida johtaa sääntöä, jonka mukaan mainitunlaiset muutokset olisi annettava tiedoksi henkilökohtaisesti saantitodistusta vastaan. Kuluja ja korvauksia koskevien sääntöjen 27 artiklan 1 kohdassa säädetty tiedoksiantotapa selittyy – kuten sen sanamuodosta ilmenee – parlamentin pyrkimyksellä varmistaa, että uudet edustajat todellakin saavat toimikautensa alussa tiedon parlamentin jäseniin sovellettavista taloudellisista säännöistä. Sitä vastoin jäsenten aloitettua tehtävänsä kyseisen toimielimen tavanomaisia sisäisiä tiedonantotapoja on pidettävä riittävinä sen varmistamiseksi, että mainitut jäsenet todella saavat tiedon noihin sääntöihin tehtävistä muutoksista.

(ks. 66 ja 67 kohta)

4. Vaikka onkin tärkeää, että toimenpiteet, joilla asetetaan velvollisuuksia tietyille määritellyille henkilöille, on kaikissa olosuhteissa tiedoksiannettava näille asianmukaisella tavalla, tästä säännöstä – joka on seurausta oikeusvarmuuteen liittyvistä olennaisista seikoista – ei voida kuitenkaan päätellä, että tällaisten toimenpiteiden tiedoksianto olisi kaikissa tilanteissa toteutettava henkilökohtaisella tiedoksiannolla saantitodistusta vastaan.

(ks. 68 kohta)

5. Koska EY:n tuomioistuimen perussäännön 51 artiklan toisessa kohdassa ja yhteisöjen tuomioistuimen perussäännön 58 artiklan toisessa kohdassa ei erotella valituksia mitenkään niiden luonteen tai esittämistavan perusteella, mainittujen määräysten nojalla on jätettävä tutkimatta valitus, joka koskee ainoastaan oikeudenkäyntikulujen korvaamisvelvollisuutta tai niiden määrää.

(ks. 81 ja 82 kohta)

6. Se seikka, että muutoksenhaun voittanut osapuoli on pyytänyt ensimmäisen oikeusasteen tuomioistuinta määräämään oikeudenkäyntikuluista ”lain määräämällä tavalla”, ei voi sitoa yhteisöjen tuomioistuinta sen arvioidessa muutoksenhakuvaiheessa näiden oikeudenkäyntikulujen jakamista, ensimmäisen oikeusasteen tuomioistuimessa käydystä menettelystä aiheutuneet oikeudenkäyntikulut mukaan luettuina.

(ks. 87 kohta)